Document ID: 32007R0115

KOMISIJAS REGULA (EK) Nr. 115/2007
(2007. gada 7. februāris),
ar ko groza Regulu (EK) Nr. 60/2004 attiecībā uz to summu iemaksu Kopienas budžetā, kas iekasētas par cukura pārpalikuma daudzumiem, kuri nav izņemti no tirgus
EIROPAS KOPIENU KOMISIJA,
ņemot vērā Čehijas, Igaunijas, Kipras, Latvijas, Lietuvas, Ungārijas, Maltas, Polijas, Slovēnijas un Slovākijas Pievienošanās līgumu,
ņemot vērā Čehijas, Igaunijas, Kipras, Latvijas, Lietuvas, Ungārijas, Maltas, Polijas, Slovēnijas un Slovākijas Pievienošanās aktu, un jo īpaši tā 41. panta pirmo daļu,
tā kā:
(1)
Atbilstīgi 7. panta 2. punktam Komisijas 2004. gada 14. janvāra Regulā (EK) Nr. 60/2004, ar ko nosaka pārejas posma pasākumus cukura nozarē sakarā ar Čehijas, Igaunijas, Kipras, Latvijas, Lietuvas, Ungārijas, Maltas, Polijas, Slovēnijas un Slovākijas pievienošanos (1), no minētajām dalībvalstīm iekasējamās summas par pārpalikuma daudzumiem, kas no tirgus nav izņemti saskaņā ar minētās regulas 6. panta 2. punktu, Kopienas budžetā jāiemaksā (veicot četras vienādas iemaksas) vēlākais līdz 2006., 2007., 2008. un 2009. gada 31. decembrim.
(2)
Ar Komisijas 2006. gada 13. novembra Lēmumu 2006/776/EK par summām, kas jāiekasē par neizņemto cukura pārpalikumu (2), noteikta summa, kas iekasējama no attiecīgās dalībvalsts par Komisijas 2005. gada 31. maija Regulā (EK) Nr. 832/2005 par cukura, izoglikozes un fruktozes pārpalikuma daudzumu noteikšanu Čehijā, Igaunijā, Kiprā, Latvijā, Lietuvā, Ungārijā, Maltā, Polijā, Slovēnijā un Slovākijā (3) norādīto cukura pārpalikuma daudzumu, par kuru līdz 2006. gada 31. martam nav iesniegts pietiekams izņemšanas pierādījums.
(3)
Atbilstīgi 6. panta 3. punkta a) apakšpunktam Padomes 2000. gada 22. maija Regulā (EK, Euratom) Nr. 1150/2000, ar ko īsteno Lēmumu 2000/597/EK, Euratom par Kopienu pašu resursu sistēmu (4), prasījumi, kas noteikti saskaņā ar minētās regulas 2. pantu, pašu resursu kontā jāiegrāmato vēlākais pirmajā darba dienā pēc otrā mēneša 19. datuma, kas seko tam mēnesim, kurā prasījums noteikts.
(4)
Saskaņā ar Regulas (EK) Nr. 60/2004 7. panta 1. punktu attiecīgo dalībvalstu pienākums bija līdz 2006. gada 31. martam Komisijai iesniegt apliecinājumu par izņemšanu. Tomēr atsevišķos gadījumos par iesniegtajiem apliecinājumiem bija jāpieprasa papildu informācija. Minētās papildu informācijas saņemšana aizkavējās un bija vajadzīgs laiks tās padziļinātai izpētei, tādēļ nebija iespējams attiecīgajām dalībvalstīm paziņot par iemaksājamām summām līdz 2006. gada 31. oktobrim. Līdz ar to, lai izpildītu Regulā (EK, Euratom) Nr. 1150/2000 izklāstītos noteikumus, jāmaina Regulas (EK) Nr. 60/2004 7. panta 2. punktā noteiktais pirmās iemaksas termiņš.
(5)
Tādēļ attiecīgi jāgroza Regula (EK) Nr. 60/2004.
(6)
Šajā regulā paredzētie pasākumi ir saskaņā ar Cukura pārvaldības komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 60/2004 7. panta 2. punktu aizstāj ar šādu punktu:
“2. Ja nav sniegts apliecinājums par izņemšanu no tirgus saskaņā ar 1. punktu attiecībā uz visu vai daļu pārpalikuma daudzuma, jaunā dalībvalsts maksā summu, kuru aprēķina, neizņemto daudzumu reizinot ar augstāko eksporta kompensāciju, kas piemērojama baltajam cukuram ar KN kodu 1701 99 10 laika posmā no 2004. gada 1. maija līdz 2005. gada 30. novembrim. Kopsummas daļu, kas līdzvērtīga 25 % no summas, iemaksā Kopienas budžetā vēlākais līdz 2007. gada 31. janvārim, 2007. gada 31. decembrim, 2008. gada 31. decembrim un 2009. gada 31. decembrim. Kopsummu ņem vērā, aprēķinot ražošanas nodevas 2005./2006. tirdzniecības gadam.”
2. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2007. gada 7. februārī

Labels: 7
15
17